Flemming Møller Mortensen (S), 2011-03-01:
Socialdemokraterne vil ikke stemme for det her lovforslag.
Vi vil simpelt hen ikke være med til at stemme et lovforslag med den farlighed, der ligger i det her, igennem.
Det er et farligt lovforslag, og regeringen pakker på en helt urimelig måde den reelle hensigt med lovforslaget ind i en skjulende indpakning.
Det er farligt, fordi det nedsætter aldersgrænsen for at køre på knallert fra 16 år til 15 år.
Regeringen argumenterer med, og jeg skal citere: »Med forslaget ønsker regeringen at forbedre de unges mobilitet.
Det gælder navnlig de 15-årige unge, som bor uden for de større byer, hvor der ofte er længere afstande mellem eksempelvis hjemmet og den unges skole eller fritidsaktiviteter, og hvor den kollektive trafik er mindre koncentreret.«
Men når vi kigger på, hvad det er, Rigspolitiet siger, kan vi se, at de siger, at de ikke kan finde belæg for, at der skal ændres på aldersgrænsen.
Det er simpelt hen ikke sandt.
Det står meget tydeligt i bemærkningerne, hvad der er det primære sigte, og det er jo, at der skal laves en tilpasning til EU's tredje kørekortdirektiv, som Danmark skal have rettet ind efter pr. januar 2013.
Der gør man en hel masse godt i lovforslaget, det er helt fint beskrevet, og det har Socialdemokraterne på ingen måde besvær med at støtte, men konsekvenserne af L 137 er slet ikke tilbundsgående nok undersøgt.
Lyt dog til Rigspolitiet, og lyt til Rådet for Sikker Trafik.
Rigspolitiet siger: På den baggrund vurderer arbejdsgruppen, at der ikke var færdselssikkerhedsmæssigt belæg for at ændre den gældende aldersgrænse for at køre på knallert. Jeg citerer videre fra Rigspolitiet: Rigspolitiet kan fortsat henholde sig til arbejdsgruppens anbefaling og finder således ikke, at der er grundlag for at ændre aldersgrænsen for at føre lille eller stor knallert. Nøjagtig det samme har vi fra Rådet for Sikker Trafik, som siger, og jeg citerer: Rådet vil på det kraftigste fraråde, at man ændrer aldersgrænsen, det vil føre til væsentlig flere kvæstede, hårdt kvæstede og dræbte knallertbilister.
Det vil sige, at de to væsentligste instanser på færdselssikkerhedsområdet i Danmark siger, at det her er en forkert vej at gå.
Jeg synes, det var utrolig spændende, at vi fik Venstres retsordfører på talerstolen, selv om det ikke var meningen, for det her er en gennemhulning af det grundlag og den konsekvensberegning og begrundelse, man laver lovgivning ud fra fra Venstres og Konservatives side.
Det er helt urimeligt.
Rådet for Sikker Trafik har i deres høringssvar også fremlagt data fra perioden 1971-1980, hvor vi her i landet rent faktisk lavede en sænkning af aldersgrænsen fra 16 år til 15 år.
Der gik antallet af ulykker og kvæstede fra omkring 150 om året op til mellem 600 og 800 om året, og det var en stigning på mere end 300 pct. for de 15-årige og en stigning på mere end 150 pct. for de 14-årige.
Det er en helt forkert medicin.
Men vi må sige, at alle andre dele af lovforslaget, alle dem, der handler om at få rettet til i forhold til EU-direktivet, i forhold til at få kigget på frakendelse af kørekort, udskydelse af mulighed for at få kørekort, bøder, konfiskation, kørekortundervisning – både teoriprøver og praksisprøver – støtter vi.
Vi vil naturligvis stille et ændringsforslag, som vi håber vil blive debatteret seriøst i lovarbejdet fremover, men som det ligger her, hverken kan eller vil vi støtte forslaget.
Det vil betyde flere kvæstede, flere dræbte.
Det viser både danske og udenlandske undersøgelser.